Uznesenie o prírodných katastrofách v štátoch AKT: financovanie pripravenosti zo strany EÚ (prostriedky ERF) a pomoci (ECHO fondy)



Úradný vestník 058 , 01/03/2008 S. 0035 - 0040



Uznesenie [1] o prístupe k zdravotníckej starostlivosti a liekom s osobitným zameraním na zanedbávané ochorenia Spoločné parlamentné zhromaždenie, - ktoré sa konalo od 19. do 22. novembra 2007 v Kigali (Rwanda), - so zreteľom na článok 17 ods. 1 rokovacieho poriadku, - so zreteľom na články 177 a 181a Zmluvy o založení Európskeho spoločenstva, - so zreteľom na spoločné ciele Európskej únie ako boli stanovené v Európskom konsenze o rozvoji [2], - so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej podpísanú v Cotonou 23. júna 2000 (dohoda z Cotonou) [3] a zmenenú a doplnenú v Luxemburgu 25. júna 2005 [4], - so zreteľom na oznámenie Komisie s názvom Urýchlenie pokroku smerom k splneniu miléniových rozvojových cieľov – Prínos Európskej únie [5] - so zreteľom na vzrastajúcu úlohu verejno-súkromných partnerstiev v zásobovaní celosvetovými verejnými statkami, tak ako boli stanovené v oznámení Komisie s názvom Zdravie a boj proti chudobe v rozvojových krajinách [6] - so zreteľom na oznámenie Komisie s názvom Stratégia EÚ na riešenie krízy ľudských zdrojov v sektore zdravotníctva rozvojových krajín [7], - so zreteľom na správu Svetovej zdravotníckej organizácie (WHO) z roku 2006 s názvom Chceme pracovať spolu pre zdravie [8], - so zreteľom na rezolúciu 59. Svetového zdravotníckeho zhromaždenia (WHA) o verejnom zdraví, inováciách, základnom zdravotnom výskume a právach duševného vlastníctva: smerom ku globálnej stratégii a akčnému plánu z 27. mája 2006 [9], - so zreteľom na Partnerstvo európskych a rozvojových krajín v oblasti klinických testov (EDCTP), - so zreteľom na 7. rámcový program Európskeho spoločenstva v oblasti výskumu, technologického rozvoja a demonštračných činností (2007-2013) [10] prijatý 18. decembra 2006, - so zreteľom na svoje uznesenie z 19. februára 2004 o chorobách súvisiacich s chudobou a o reprodukčnom zdraví v krajinách AKT v kontexte 9. ERF (ACP-EU/3640/04/fin.) [11], - so zreteľom na svoje uznesenie z 25. novembra 2004 o potravinovej pomoci a o bezpečnosti potravín (ACP-EU/3692/04/fin.) [12], - so zreteľom na Uznesenie Európskeho parlamentu z 8. septembra 2005 o vážnych a zanedbávaných chorobách v rozvojových krajinách [13], - so zreteľom na správu Výboru pre sociálne veci a životné prostredie (ACP-EU/100 083/07/fin.), A. keďže zdravie je základným právom a predpokladom rozvoja a hospodárskej prosperity, a keďže prístup k zdravotníckym službám a liekom by mal byť ústredným bodom rozvojových politík, B. keďže prístup k zdravotníckej starostlivosti je otázkou celosvetovej bezpečnosti a ľudských práv vzhľadom na to, že výskyt a opätovný výskyt prenosných chorôb môže spôsobiť všeobecnú chudobu, zdravotné postihnutia, úmrtnosť a nestabilitu a rýchlo sa rozšíriť po celom svete, C. keďže pri plnení rozvojových cieľov milénia do cieľového roku 2015 nebol zaznamenaný primeraný pokrok, čo dokazuje potrebu vyššieho úsilia pri ich plnení, D. keďže každý deň zomrie 27000 ľudí pre nedostatok prístupu k základným liekom, E. keďže 25 % z celkového každoročného počtu úmrtí detí 10 miliónov je spôsobených chorobami, proti ktorým je možné očkovanie, F. keďže každoročne nie je zaočkovaných v prvom roku života viac ako 28 miliónov detí, G. keďže okrem záťaže, ktorú predstavujú tri najzávažnejšie smrteľné ochorenia: HIV/AIDS, malária a tuberkulóza, existuje celá škála iných chorôb, ktoré spolu postihujú približne 1 miliardu ľudí – šestinu svetovej populácie, H. keďže medzi tieto zanedbávané ochorenia patria africká trypanosomiáza (spavá choroba), Buruli ulcer, Chagasova choroba, horúčka dengue, črevné červy, detská hnačka, leišmanióza (Kala Azar), malomocenstvo, lymfatická filariáza (elefantiáza), onchocerkóza (riečna slepota), schistosomiáza (slimačia horúčka), trachoma, ako aj diabetes, duševné choroby a epilepsia, I. keďže z dôvodu obmedzení existujúcich spôsobov liečby môžu zanedbávané ochorenia vo veľkej miere spôsobiť zdravotné postihnutie a chudobu, pričom sa na ich výskum aj v EÚ poskytuje relatívne málo finančných prostriedkov, J. keďže výskum v oblasti vývoja liekov sa týka najmä tých liekov, ktoré sa predávajú v rozvinutých krajinách a proti chorobám, ktorým čelí rozvinutý svet, K. keďže existuje potreba rozšíreného translačného výskumu a rozvoja, ktorý prenáša vedecké poznatky a základný výskum do klinických pokusov a registrácií nových výrobkov, L. keďže koinfekcia tuberkulózy a HIV predstavuje veľkú hrozbu – len 0,5 % pacientov trpiacich HIV je testovaných na tuberkulózu a 7 % pacientov trpiacich tuberkulózou je testovaných na HIV, je potrebná vyššia finančná podpora a prostriedky a užšia spolupráca medzi programami a službami zameranými na dané ochorenia, M. keďže je veľmi ťažké diagnostikovať a liečiť tuberkulózu rezistentnú voči viacerým druhom liekov (MDR – TB), N. keďže falošné lieky predstavujú 6-10 % svetového trhu a 25 % liekov spotrebovaných v Afrike sa považuje za falošné, O. keďže prevencia je najúčinnejším spôsobom boja proti pohlavne prenosným ochoreniam a prístup k informáciám a službám o plánovanom rodičovstve, zdraví v materstve a reprodukčnom zdraví zohráva dôležitú úlohu pri znižovaní chudoby a v boji proti HIV/AIDS a naopak, P. keďže prevláda celosvetový nedostatok zdravotníckych odborníkov odhadovaný na 4,3 milióna vrátane 2,4 milióna lekárov, sestier a pôrodných asistentiek v 57 najchudobnejších krajinách sveta, problém, ktorý sa vo vidieckych oblastiach ešte zhoršuje, Q. keďže lepší prístup mladých dievčat ku vzdelaniu a vyšší podiel žien pracujúcich v zdravotníctve sú dva základné faktory podporujúce ženy v tom, aby využívali zdravotnícke služby, R. keďže pomoc je často príliš krátkodobá a nepredvídateľná na to, aby poskytla podporu dlhodobým opakujúcim sa nákladom v sektore zdravotníctva, a môže byť vzhľadom na veľké množstvo zapojených medzinárodných organizácií zložitá, a nie vždy sa stotožňuje s vládnymi prioritami a úsilím o budovanie kapacít, S. keďže politiky MMF a Svetovej banky predstavujú obrovské prekážky pre chudobné krajiny v tom, že uplatňujú príliš prísne pravidlá týkajúce sa verejných výdavkov, ktoré nie sú zlučiteľné s rozvojovými cieľmi milénia v oblasti zdravia, vody a hygieny, Zdravie ako priorita 1. nalieha na krajiny AKT, aby vyčlenili 15 % ročných verejných výdavkov na zdravotníctvo (Vyhlásenie z Abuje [14] o HIV/AIDS, tuberkulóze a iných infekčných chorobách v Afrike), a na EÚ, aby splnila cieľ Európskeho parlamentu vyčleniť 20 % záväzkov finančnej pomoci na zdravotníctvo a vzdelávanie; 2. zdôrazňuje, že členské štáty musia dodržať svoj sľub poskytnúť 0,7 % svojich príjmov na zahraničnú pomoc a zabezpečiť, že takáto pomoc bude koordinovaná, predvídateľná a dlhodobá; 3. vyzýva EÚ, MMF a Svetovú banku, aby prestali uplatňovať príliš prísne pravidlá týkajúce sa verejných výdavkov a prestali presadzovať nevhodné trhové reformy verejných služieb stanovením podmienok pomoci, odborného poradenstva a obchodných dohôd; 4. zastáva názor, že zdravie musí zastávať oveľa významnejšiu úlohu v dokumentoch o stratégii krajín (pre 10. Európsky rozvojový fond), dokumentoch o stratégii znižovania chudoby a rámcoch strednodobých výdavkov vrátane ich rozpočtov, a že by sa malo zabezpečiť, aby zameranie práce v sektore zdravotníctva bolo ovplyvnené informačnou analýzou; 5. zdôrazňuje dôležitosť vnútroštátneho politického vedenia a zodpovednosti a vyzýva vlády štátov AKT a Komisiu, aby zabezpečili zapojenie občianskej spoločnosti a postihnutých a marginalizovaných komunít do formulovania a realizácie politík; 6. namieta voči skutočnosti, že záväzky pomoci by mali zohľadniť celkový stav zdravotníctva a výsledky krajín v oblasti boja s ochoreniami HIV/AIDS, tuberkulózou a maláriou; 7. podporuje odporúčanie správy Svetovej zdravotníckej organizácie z roku 2006 použiť 50 % medzinárodnej rozvojovej pomoci vyčlenenej pre zdravotníctvo na posilnenie systémov zdravotníctva, pričom zostávajúca polovica týchto zdrojov sa použije na posilnenie pracovnej sily; 8. podporuje potrebu posilniť systémy zdravotníctva v krajinách AKT prostredníctvom krokov, ako je napríklad zlepšenie prístupu k základným a generickým liekom, obmedzenie byrokracie zjednodušením riadenia, zvyšovanie nákladovej efektívnosti, zvyšovanie účinnosti prostredníctvom reorganizovaných služieb, decentralizovaných systémov zdravotníctva a prideľovanie zdrojov na lepšie riešenie potrieb obyvateľstva; 9. podporuje všetky zásahy zamerané na rozšírenie prístupu k základným liekom najmä pre chudobné a zraniteľné spoločenstvá v krajinách AKT; 10. podporuje zakladanie a posilňovanie národných regulačných rámcov a systémov zabezpečenia kvality v oblasti zdravotníctva ako prostriedkov na zjednodušenie plánovania a dohľadu nad činnosťami verejných a súkromných poskytovateľov zdravotníckych služieb a liekov; 11. zdôrazňuje, že verejno-súkromné partnerstvá, partnerstvá verejného rozvoja a partnerstvá sever – juh môžu zohrať v posilňovaní sektora zdravotníctva, najmä v nerozvinutých a v rozvojových krajinách pozitívnu úlohu; Prevencia 12. zdôrazňuje, že prevencia chorôb by mala byť jadrom vládnych politík prostredníctvom očkovacích kampaní, zabezpečenia bezpečnosti potravín (výživy) a poskytovania čistej pitnej vody a dobrej hygieny, programov na boj proti fajčeniu a alkoholizmu, ako aj hygieny, bezpečného sexu, propagácie zdravých životných štýlov a iných vzdelávacích kampaní; 13. zdôrazňuje, že informácie a očkovania sú najefektívnejším spôsobom prevencie a kontroly infekčných ochorení z hľadiska nákladov a účinnosti a že v rozvojových krajinách sú široké možnosti na lepšie pokrytie súčasnými očkovacími látkami, na zavedenie nových a nedostatočne používaných očkovacích látok vhodných pre rozvojové krajiny; 14. vyzýva na preventívne opatrenia vrátane distribúcie sietí proti malárii s dlhotrvajúcou úpravou proti hmyzu, odstránenia zdrojov stojatej vody, školenia na rozoznávanie príznakov, testovanie pacientov postihnutých HIV na tuberkulózu a naopak, a programov zameraných na pohlavné/reprodukčné zdravie a HIV/AIDS, ako aj na zabezpečenie súvisiacich zdrojov; 15. podporuje farmaceutické spoločnosti zapájajúce sa do úsilia o rozšírenie prístupu k základným a cenovo dostupným liekom v krajinách AKT so zameraním najmä na liečenie zanedbávaných chorôb; Kapacity a infraštruktúra 16. domnieva sa, že infraštruktúra a logistické reťazce v oblasti zdravotníctva sú kľúčom k zlepšovaniu výsledkov v oblasti zdravotníckej starostlivosti, najmä personálu, kliník a nemocníc, dodávateľských a distribučných kanálov pre lieky a očkovacie látky; 17. vyzýva na oživenie úsilia o obnovenie, vybudovanie a posilňovanie zdravotníckych systémov prostredníctvom zvýšených ročných rozpočtov a pomoci EÚ na účely zlepšenia prístupu ku kvalitným službám, diagnostike, očkovacím látkam a liekom, najmä pre chudobné a rizikové skupiny; 18. víta úsilie celosvetových partnerstiev pre zdravie ako je Svetová aliancia pre očkovacie látky a očkovanie (GAVI) a Svetový fond pre boj proti AIDS, tuberkulóze a malárii (GFATM) o posilnenie zdravotných systémov v rozvojových krajinách; 19. vyzýva na prijatie iniciatív zameraných na umožnenie rýchlejšieho prístupu k správnej diagnostike na mieste, bezpečné a dostupné lieky v dostatočnom počte, bezpečný spôsob odberu krvi a bezpečné dodávky krvi ako aj súvisiace školenia, technickú pomoc a infraštruktúru, a to aj vo vidieckych oblastiach; zdôrazňuje, že je dôležité zabezpečiť, aby sa vo všetkých imunizačných programoch zakázalo opakované použitie zdravotníckeho materiálu; 20. pripomína, že zber spoľahlivých údajov a sledovanie kľúčových zdravotných parametrov umožňuje rozvoj politík založených na dôkazoch, ktoré môžu byť ešte účinnejšie; 21. podporuje prácu predkvalifikačného programu organizácie WHO na posudzovanie a obstarávanie nových základných liekov a posilnenie budovania kapacít; 22. víta oznámenie Komisie o stratégii EÚ pre riešenie krízy ľudských zdrojov v sektore zdravotníctva rozvojových krajín a očakáva posilnenie opatrení v tejto oblasti; opätovne zdôrazňuje potrebu vytvárania lepších pracovných podmienok, vzdelávania a kariérnych príležitostí pre zdravotníckych pracovníkov, ako aj stimulov pre pracovníkov, aby nemenili pracovné miesta, dohôd o partnerstve a výmenných programov; 23. nalieha na vlády krajín AKT, aby prostredníctvom rovnakých príležitostí pre obe pohlavia zabezpečili spravodlivejšiu spoločnosť v oblasti zdravia a vzdelávania ako aj na úrovni zamestnanosti, a aby posilnili sociálny a hospodársky status žien, pričom sa osobitne zamerajú na ženy a dievčatá v oblasti rozvoja ľudských zdrojov a v oblasti pracovných príležitostí v sektore zdravia; 24. podporuje EÚ pri rozvoji a uplatňovaní Kódexu správania EÚ pre etický nábor zdravotníckych pracovníkov a pri podpore celosvetového kódexu s cieľom zabrániť úniku mozgov z rozvojových krajín do rozvinutých krajín; domnieva sa, že EÚ a medzinárodná pomoc by mali zabezpečiť dlhodobé financovanie ľudských zdrojov ako investíciu do zdravotníckych systémov; 25 domnieva sa, že investície do dodávok pitnej vody, hygieny a infraštruktúry, ako aj zvyšovanie informovanosti o prepojení medzi zdravím, čistou vodou a hygienou, sú rozhodujúce pre boj proti ochoreniam šíreným vodou a pre rozvoj zdravotníckych systémov; Výskum a vývoj 26. víta schválenie rezolúcie Svetového zdravotníckeho zhromaždenia o verejnom zdravotníctve, inováciách, základnom zdravotníckom výskume a právach duševného vlastníctva, ktorá dláždi cestu k stanoveniu potrieb a priorít zdravotníckeho výskumu rozvojových krajín v oblasti zdravia; 27. víta zahrnutie zanedbávaných ochorení do 7. rámcového programu EÚ pre výskum a dôraz na translačný výskum; žiada Komisiu, aby podporovala inštitúcie ochotné spolupracovať v rámci iniciatív verejného zdravia zameraných na tieto sektory a zaručila, že nové lieky pochádzajúce z výskumu financovaného z verejných prostriedkov budú prístupné všetkým; 28. poukazuje na to, že tento politický záväzok s vyšším významom na úrovni EÚ a na medzinárodnej úrovni sa teraz musí spojiť s dlhodobou finančnou podporou a intenzívnejšou spoluprácou medzi partnerskými krajinami, vzdelávacou obcou a oblasťou priemyslu s cieľom dosiahnuť výsledky vo vývoji nových diagnostických nástrojov a bezpečných a účinných liekov; 29. uznáva úlohu Partnerstva európskych a rozvojových krajín v oblasti klinických testov pri organizovaní klinických testov nových liekov a očkovacích látok vhodných pre miestne klinické, etické a sociálne podmienky v krajinách s endemickými chorobami a vyzýva na rozšírenie činnosti Partnerstva európskych a rozvojových krajín v oblasti klinických testov tak, aby zahŕňalo ďalšie zanedbávané ochorenia a fázy klinického vývoja (fáza I a IV); 30. žiada o rodovo špecifickejšie klinické skúšky liekov; zdôrazňuje potrebu zvýšiť informovanosť výskumníkov v oblasti zdravotníctva o životných štýloch a podmienkach žien a mužov tak, aby ich viac zohľadňovali pri vývoji nových liekov a očkovacích látok; 31. obhajuje posilňovanie miestneho výskumu, klinických testov a výrobných kapacít, najmä umiestnenie regionálneho a štátneho farmaceutického priemyslu zameraného na výrobu generických liekov v dotknutých oblastiach a rozvoj komplexných programov počnúc identifikáciou nových chorôb až po vývoj a výrobu nových liekov a žiada, aby výskum zahŕňal aj výskum prevádzkových a zdravotníckych systémov s cieľom účinnejšieho fungovania zohľadňujúci kultúrne otázky predpisovania, používania, prístupu, cenovej dostupnosti a distribúcie liekov; 32. vyzýva na podporu série opatrení na zlepšenie prístupnosti a cien liekov vrátane viazaných cien, dotácií a zliav, ocenení za inovácie, daňových úľav, podnetov, záväzkov predbežného nákupu a predbežných trhových záväzkov týkajúcich sa očkovacích látok, pričom darcovia sa konkrétne zaväzujú finančne podporiť nákup očkovacích látok, ktoré spĺňajú vopred dohodnuté normy, a žiada transfer výrobných technológií a odborných poznatkov do krajín s endemickými chorobami; 33. víta inovačné prístupy ako mechanizmus na predbežné financovanie očkovacích látok (Advance Market Commitments) s cieľom zrýchliť vývoj a zvýšiť výrobu liekov a očkovacích látok určených rozvojovému svetu; 34. domnieva sa, že hodnotenie a registrácia liekov by mali zohľadňovať priority krajín s výskytom endemických chorôb so špecifickými postupmi na lepšie posúdenie pomeru medzi rizikom a prínosom liekov proti zanedbávaným chorobám; 35. je presvedčený, že verejno-súkromné partnerstvá pre rozvoj sú úspešným príkladom spolupráce medzi laboratóriami a verejným výskumom s cieľom vyvinúť inovačné liečby a posilniť budovanie kapacít; 36. pripomína práva rozvojových krajín na využívanie možností, ktoré im ponúka Dohoda o obchodných aspektoch práv duševného vlastníctva (TRIPS), najmä v neziskových oblastiach, na ktoré sa nevzťahuje trh Organizácie pre hospodársku spoluprácu a rozvoj (OECD), pri zachovaní podnetov v rámci ochrany duševného vlastníctva a riešenia regulačných problémov súvisiacich s registráciou a uvádzaním liekov na trh; domnieva sa, že tieto práva môžu byť užitočné v prípadných sporoch s farmaceutickým priemyslom týkajúcich sa povolení pre nové lieky a práv duševného vlastníctva, ak ide o otázky vyššieho verejného záujmu v oblasti zdravotníctva; 37. poukazuje na nedávny prípad z Brazílie, v ktorom boli využité všetky možnosti, ktoré Dohoda o obchodných aspektoch práv duševného vlastníctva (TRIPS) poskytuje pokiaľ ide o povinné povolenia pre lieky a iné aspekty práv duševného vlastníctva; 38. má vážne obavy, že vlády niektorých krajín AKT stanovujú sadzby, dovozné clá a dane na aktívne farmaceutické prísady, hotové farmaceutické výrobky a očkovacie látky, ktoré neumožňujú cenovú dostupnosť liekov pre chudobné komunity; nalieha na Európsku komisiu, aby túto záležitosť prešetrila a iniciovala zrušenie takýchto daní vládami; 39. zdôrazňuje dôležitosť dodržiavania lekárskych predpisov, aby sa obmedzila odolnosť voči liekom, a potrebu skúmať kratšie režimy podávania liekov vždy, keď je to možné, ich kombináciu a pevné dávky; 40. vyzýva krajiny AKT a EÚ, aby podporou účinnej kontroly kvality zdravotníckych výrobkov a materiálu, posilnením colnej a policajnej spolupráce a presadzovaním medzinárodného dohovoru zameraného na potrestanie výroby a predaja falošných liekov, podnikli kroky na boj proti falošným liekom; 41. vyzýva krajiny AKT, aby sa zaviazali k urýchlenému zavedeniu kombinovaného liečebného postupu založeného na lieku Artemisinin (ATC), ktorý sa považuje za najúčinnejší v liečbe malárie; vyzýva darcov na financovanie liekov pre túto liečbu a na podporu ich nákupu, predkvalifikácie a výroby; 42. zdôrazňuje spoločný záujem rozvinutých a rozvojových krajín napríklad o kontrolu antimikrobiálnej odolnosti a o hľadanie lepších antivirotík a očkovacích látok proti chrípke; poukazuje na skutočnosť, že výskum zanedbávaných chorôb môže byť prínosom pre pochopenie iných chorôb, napríklad výskum očkovacích látok a imunity môže rozšíriť vedomosti o alergických poruchách, ktorými v Európe trpí čoraz viac ľudí; 43. nalieha na realizáciu globálneho plánu na zastavenie tuberkulózy a domnieva sa, že sú súrne potrebné nové a rýchle diagnostické testy na tuberkulózu vrátane tuberkulózy rezistentnej voči viacerým druhom liekov vhodných pre prostredia s obmedzenými zdrojmi a že všetky vyvíjané lieky proti tuberkulóze sa musia testovať na multirezistentných pacientoch; 44. zastáva názor, že katastrofa v podobe HIV/AIDS sa musí potlačiť prostredníctvom univerzálneho prístupu k prevencii, liečbe a starostlivosti vrátane dostupnosti antivírusových prostriedkov, dobrovoľnému poradenstvu a testovaniu, a prostredníctvom úsilia o vývoj mikrobicídov a očkovacích látok; 45. vyzýva medzinárodné spoločenstvo darcov, aby podporilo organizáciu WHO a jej stratégie preventívnej chemoterapie, pričom sa zlepší prístup k primeraným a spoľahlivým dodávkam vysokokvalitných anthelmintických liekov (Albendazole, Ivermectin, Pfaziquantel) na prevenciu a liečbu infekcií spôsobených parazitickými červami, a aby zriadilo celosvetové obstarávacie zariadenie; 46. vyzýva krajiny AKT a EÚ, aby sa zaviazali posilniť starostlivosť o osoby s mentálnym postihnutím a neurologickými poruchami a poškodeniami tým, že zlepšia základnú starostlivosť a rehabilitáciu založenú na spoločenstve, pričom sa zvýši verejná a odborná informovanosť o boji proti stigmatizácii a diskriminácii; 47. zastáva názor, že služby umožňujúce diagnostikovať, riadiť a liečiť ochorenia ako diabetes, by zachránili mnoho životov a znížili množstvo postihnutí; konkrétne by sa mal rozšíriť prístup k inzulínu a liekom, a mali by sa zriadiť siete odborníkov a odborných školení; 48. vyzýva vlády krajín AKT a Komisiu, aby podporili programy na prevenciu a liečbu pôrodom spôsobenej fistuly vrátane uplatňovania zákonov o legálnom veku na uzatvorenie manželstva, podporou univerzálneho prístupu k pôrodnej starostlivosti a vzdelávania o reprodukčnom zdraví a sociálnej rehabilitácii dievčat a žien po liečbe; 49. poveruje svojich spolupredsedov, aby postúpili toto uznesenie Rade AKT – EÚ, organizácii WHO, Európskej komisii, Africkej únii, Svetovej banke a MMF. [1] Prijaté Spoločným parlamentným zhromaždením AKT – EÚ 22. novembra 2007 v Kigali (Rwanda). [2] Európsky konsenzus o rozvoji, časť I, sekcia 1, Ú. v. EÚ C 46, 21.2.2006. [3] Ú. v. EÚ L 317, 15.12.2000, s. 3. [4] Ú. v. EÚ L 287, 28.10.2005, s. 4. [5] KOM(2005) 0132. [6] KOM(2002) 0129. [7] KOM(2005) 0642. [8] http://www.who.int/whr/2006/whr06_en.pdf [9] Svetové zdravotnícke zhromaždenie (WHA) rezolúcia č. 59.24 z 27. mája 2006. [10] Ú. v. ES L 412, 30.12.2006. [11] Ú. v. ES C 120, 30.04.2004, s. 29. [12] Ú. v. ES C 80, 1.4.2005, s. 23. [13] Ú. v. EÚ C 193 E, 17.8.2006, s. 350. [14] Prijaté 27. apríla 2001. --------------------------------------------------